Чарговы раз семінар па харчаванні сабраў кіраўнікоў адукацыйнай сферы Гомельшчыны і членаў абласнога савета па харчаванні. Месцам вывучэння вопыту быў выбраны Нараўлянскі раён. Стала традыцыяй, што два разы на год — вясной і восенню — які-небудзь з рэгіёнаў вобласці прымае ў сябе гасцей. Як правіла, на парадку дня значацца не толькі пытанні харчавання ў школах і дашкольных установах. Дэманструецца лепшы вопыт раёна ў розных кірунках адукацыйнай сферы. Гэта яшчэ і добрая магчымасць для начальнікаў аддзелаў адукацыі, спорту і турызму, а таксама кіраўнікоў дзіцячых дамоў і дзіцячых аздараўленчых цэнтраў сабрацца разам, параіцца, абмеркаваць розныя пытанні, падзяліцца дасягненнямі. Важна і тое, што ў семінары заўсёды прымае ўдзел начальнік упраўлення адукацыі Гомельскага аблвыканкама С.І.Парошын.